  Виталий Пронин 28-тӥ куартолэзе Ижын йылпумъяськиз П. Чайковскийлы сӥзем бадӟым литературной фестиваль. Кузебай Гердлы сӥзем синпелет дорын чузъяськизы Удмуртиысь писательёслэн но кылбурчиослэн чуръёссы. Кылбуръёс лыдӟо УдГУ-ысь студентъёсФото: Йӧскалык библиотекаНациональной библиотека К. Гердлэсь гожъямъёссэ калык пӧлы вӧлмытыны кема аръёс ӵоже тырше ни: радъясько адӟытонъёс, шара лыдӟонъёс, пумиськонъёс, ортчытэмын «Найди сундук Герда» квест. Шаерамы удмурт культуралэн но литературалэн будон но юнман сюресэз герӟаськемын Кузебай Гердэн - соин литературной фестивалез, югдытӥсьмес буре вайыса, йылпумъязы. Нош мар огазея удмурт кылбурчиез но ӟуч композиторез? К. Гердлы но, П. Чайковскийлы но Удмурт шаер вордскем кӧкы луиз. Будытозязы соослэн лулазы-виразы пыӵаз инкуазьмылэн чеберез, пичи дыразы кылэм веранъёс, котыразы чузъяськем кырӟанъёс, крезьгуръёс. Со мылкыдъёс выжыяськемын соослэн произведениосазы. П. Чайковскийлэн «Времена года» произведениез вань, нош К. Гердлэн «Шуныт зор» дышетскон книгаез арлэн вакытъёсызъя люкемын. Соин П. Чайковскийлэн куартолэзьлы сӥзем гурез чузъяськемъя Национальной библиотекаысь Надежда Колотова лыдӟиз удмурт кылбурчилэсь чуръёссэ. Удмурт кылбурчиослэсь произведениоссэс быдэстӥзы Ижысь К. Герд нимо гимназиысь пиналъёс. Со сяна, вордскем шаерлы, удмурт калыклы сӥзем чуръёсты лыдӟизы Удмурт кун университетысь Удмурт филологияя, финно-угроведениея но журналистикая институтысь студентъёс. Мылкыд карисьёс, микрофон доры потаса, К. Гердэз но П. Чайковскиез данъязы, удмурт но ӟуч кылын кылбуръёс лыдӟизы. Ужрадэ озьы ик пыриськизы К. Герд нимо премилэн лауреатъёсыз - писательёс но тодосчиос Александр Шкляев но Василий Ванюшев. К. Герд нимо гимназиысь нылпиос Александр Григорьевич верамъя, К. Гердэз но П. Чайковскиез огазе каре соослэн вылӥ искусствозы, малы ке шуоно поэзия, литература, музыка, 3 валъёс выллем, ӵошен ветло, адямилэсь сюлэмзэ кенжыто. А. Шкляев лыдӟиз К. Гердлэсь «Чагыр кышет» кылбурзэ. П. Чайковский, та крезьгур кадь чузъяськись кылбурез кылысалыз ке, одно ик солы музыка гожтысалыз, пе. Василий Михайлович тодэ вайытӥз: анай-атаез утем кадь ик, вордӥськем шаердэ, аслэсьтыд культурадэ утёно. П. Чайковский - дуннее вӧлмем туж быдӟым ним, фестивальёс ортчытъям сяна, солэсь нимзэ литератураын но вылэ ӝутоно, ӵектӥз тодосчи. В. Ванюшев лыдӟиз аслэсьтыз П. Чайковскийлы сӥзем кылбурзэ. Шумпотымон, бадӟым литературной фестиваль, удмурт кыл чузъяськыса, йылпумъяськиз шуыса. АнастасияШумилова  